b'\n_START_ARTICLE_\nComuna Bordei Verde, Br\xc4\x83ila\n_START_SECTION_\nRelieful\n_START_PARAGRAPH_\nComuna Bordei Verde este situat\xc4\x83 \xc3\xaen mijlocul B\xc4\x83r\xc4\x83ganului, mai precis \xc3\xaen B\xc4\x83r\xc4\x83ganul de Nord cunoscut \xc8\x99i sub numele de C\xc3\xa2mpia Br\xc4\x83ilei. Termenul \xe2\x80\x9eB\xc4\x83r\xc4\x83gan\xe2\x80\x9d provine din cuv\xc3\xa2ntul Buragan, de origine oriental\xc4\x83 care se traduce prin \xe2\x80\x9efurtun\xc4\x83\xe2\x80\x9d, \xe2\x80\x9ev\xc3\xaertej\xe2\x80\x9d, \xe2\x80\x9evifor\xe2\x80\x9d. C\xc3\xa2mpia Br\xc4\x83ilei este format\xc4\x83 din dou\xc4\x83 p\xc4\x83r\xc8\x9bi aproape egale: C\xc3\xa2mpul Viziru \xc8\x99i C\xc3\xa2mpul Ianca, separate de Valea Ianca._NEWLINE_Relieful comunei este relativ uniform, reprezentat prin interfluvii plane \xc3\xaentinse, av\xc3\xa2nd un aspect \xc8\x99es, de mari dimensiuni, cu \xc3\xaen\xc4\x83l\xc8\x9bimea de 20-24 metri deasupra nivelului m\xc4\x83rii. \xc3\x8en\xc4\x83l\xc8\x9bimile sunt mai mari \xc3\xaen zona de vest \xc8\x99i de sud a comunei (zona Bordei Verde-vest - Filiu - Li\xc8\x99coteanca, inclus\xc4\x83 \xc3\xaen C\xc3\xa2mpul Ianca) \xc8\x99i mai mici \xc3\xaen partea estic\xc4\x83 (zona Bordei Verde-est - Constantin Gabrielescu, inclus\xc4\x83 \xc3\xaen C\xc3\xa2mpul Viziru). \xc3\x8en\xc4\x83l\xc8\x9bimea maxim\xc4\x83 a reliefului este de 27 de metri, la 2 kilometri vest de Li\xc8\x99coteanca, pe terasa r\xc3\xa2ului C\xc4\x83lm\xc4\x83\xc8\x9bui de deasupra amplasamentului fostului sat Filiu (45\xc2\xb00\xe2\x80\xb219\xe2\x80\xb3N 27\xc2\xb030\xe2\x80\xb259\xe2\x80\xb3E), iar \xc3\xaen\xc4\x83l\xc8\x9bimea minim\xc4\x83 de 8 metri \xc3\xaen zona Valea Ianca, 2 kilometri nord de Constantin Gabrielescu (45\xc2\xb05\xe2\x80\xb237\xe2\x80\xb3N 27\xc2\xb038\xe2\x80\xb237\xe2\x80\xb3E)._NEWLINE_Pe cuprinsul acestor c\xc3\xa2mpuri se eviden\xc8\x9biaz\xc4\x83 ca neregularit\xc4\x83\xc8\x9bi, c\xc3\xa2teva v\xc4\x83i late \xc8\x99i pu\xc8\x9bin ad\xc3\xa2nci, care nu sunt str\xc4\x83b\xc4\x83tute de ape curg\xc4\x83toare cu scurgere permanent\xc4\x83 (Valea Ad\xc3\xa2nc\xc4\x83, Valea Ianca, Valea Burta Ianca, Valea Druica, etc.). Ad\xc3\xa2ncimea acestor v\xc4\x83i nu dep\xc4\x83\xc8\x99e\xc8\x99te 4-6 metri, cea mai mare fiind Valea Ianca, dispus\xc4\x83 \xc3\xaen partea de nord-est a satului Bordei Verde, av\xc3\xa2nd o l\xc4\x83\xc8\x9bime de p\xc3\xa2n\xc4\x83 la 2 kilometri \xc8\x99i o ad\xc3\xa2ncime maxim\xc4\x83 de 7-8 metri. Pe l\xc3\xa2ng\xc4\x83 c\xc3\xa2mpie, o a doua form\xc4\x83 de relief \xc3\xaent\xc3\xa2lnit\xc4\x83 pe teritoriul comunei este reprezentat\xc4\x83 de Lunca C\xc4\x83lm\xc4\x83\xc8\x9buiului. Lunca are 2\xe2\x80\x937\xc2\xa0km l\xc4\x83\xc8\x9bime, malul s\xc4\x83u nordic (cel aflat pe teritoriul comunei) av\xc3\xa2nd o \xc3\xaen\xc4\x83l\xc8\x9bime medie de 5 m, cu mult mai mic\xc4\x83 dec\xc3\xa2t cel sudic care se se \xc3\xaenal\xc8\x9b\xc4\x83 p\xc3\xa2n\xc4\x83 la 30 m.\n_START_SECTION_\nClima\n_START_PARAGRAPH_\nTeritoriul comunei Bordei Verde se \xc3\xaencadreaz\xc4\x83 \xc3\xaen zona climatic\xc4\x83 temperat\xc4\x83, cu aspecte continentale._NEWLINE_Verile sunt caniculare \xc8\x99i secetoase din cauza transporturilor de aer cald din nordul Africii precum \xc8\x99i datorit\xc4\x83 nivelurilor ridicate ale radia\xc8\x9biei solare (125 kcal/cm\xc2\xb2) ca urmare a 2.200 ore/an de str\xc4\x83lucire a Soarelui (290 de zile/an). \xc3\x8en aceast\xc4\x83 perioad\xc4\x83 precipita\xc8\x9biile sunt sc\xc4\x83zute, altern\xc3\xa2nd perioade lungi de secet\xc4\x83 de 1-3 s\xc4\x83pt\xc4\x83m\xc3\xa2ni cu averse de ploaie toren\xc8\x9bial\xc4\x83. Pentru a compensa deficitul de ap\xc4\x83 \xc3\xaen ultimii ani ai secolului XX au fost executate mari lucr\xc4\x83ri de iriga\xc8\x9bii \xc8\x99i \xc3\xaembun\xc4\x83t\xc4\x83\xc8\x9biri funciare. Iernile sunt \xc3\xaen general reci, uscate, influen\xc8\x9bate de v\xc3\xa2nturile aspre provenite din nordul C\xc3\xa2mpiei Ruse, cum este criv\xc4\x83\xc8\x9bul. Temperatura medie anual\xc4\x83 este \xc3\xaen jurul valorilor de 10\xc2\xa0\xc2\xb0C\xe2\x80\x9311\xc2\xa0\xc2\xb0C. Iulie este cea mai canicular\xc4\x83 lun\xc4\x83 din an, cu temperaturi medii multianuale de 22-23\xc2\xa0\xc2\xb0C._NEWLINE_Climatul arid este eviden\xc8\x9biat \xc8\x99i de cantitatea mic\xc4\x83 de precipita\xc8\x9bii (sub 500\xc2\xa0mm/an \xc3\xaen medie). Ninsorile apar, de regul\xc4\x83, \xc3\xaen intervalul noiembrie-martie, num\xc4\x83rul de zile cu ninsoare fiind mic (15-20 zile pe an), iar stratul de z\xc4\x83pad\xc4\x83 este sub\xc8\x9bire (10\xc2\xa0cm) \xc8\x99i se men\xc8\x9bine \xc3\xaen jur de o lun\xc4\x83/an. Un fenomen specific zonei este viscolirea \xc8\x99i troienirea z\xc4\x83pezii, \xc3\xaen special la marginea de nord a satelor. Pe teritoriul comunei, \xc3\xaen zona Filiu-Li\xc8\x99coteanca, a fost \xc3\xaenregistrat \xc3\xaen anul 1910 maximul istoric al cantit\xc4\x83\xc8\x9bii de precipita\xc8\x9bii c\xc4\x83zute \xc3\xaen jude\xc8\x9bul Br\xc4\x83ila, \xc3\xaentr-o singur\xc4\x83 zi - 126\xc2\xa0mm/24 de ore.\n_START_SECTION_\nHidrografia\n_START_PARAGRAPH_\nR\xc3\xa2ul C\xc4\x83lm\xc4\x83\xc8\x9bui este singura ap\xc4\x83 curg\xc4\x83toare permanent\xc4\x83 de pe teritoriul comunei Bordei Verde, form\xc3\xa2nd limita cu comuna Z\xc4\x83voaia, pe o distan\xc8\x9b\xc4\x83 de circa 5 kilometri, \xc3\xaen zona satului Li\xc8\x99coteanca. C\xc4\x83lm\xc4\x83\xc8\x9buiul este un r\xc3\xa2u de c\xc3\xa2mpie, pu\xc8\x9bin ad\xc3\xa2nc \xc8\x99i cu debit mic, care curge printr-o lunc\xc4\x83 foarte lat\xc4\x83 pentru dimensiunile sale (5-7 kilometri l\xc4\x83\xc8\x9bime \xc3\xaen zona Li\xc8\x99coteanca-Satnoieni), probabil o fost\xc4\x83 albie a r\xc3\xa2ului Buz\xc4\x83u._NEWLINE_R\xc3\xa2ul a fost regularizat \xc8\x99i \xc3\xaendiguit pe toat\xc4\x83 lungimea sa \xc3\xaen anii 1970-1980._NEWLINE_\xc3\x8en dreptul satului Li\xc8\x99coteanca, \xc3\xaen lunca r\xc3\xa2ului C\xc4\x83lm\xc4\x83\xc8\x9bui s-a format Balta Li\xc8\x99coteanca, pu\xc8\x9bin ad\xc3\xa2nc\xc4\x83 \xc8\x99i a c\xc4\x83rei suprafa\xc8\x9b\xc4\x83 variaz\xc4\x83 func\xc8\x9bie de sezon \xc8\x99i cantitatea de precipita\xc8\x9bii. Balta era folosit\xc4\x83 \xc3\xaen perioada interbelic\xc4\x83 de topitoriile de c\xc3\xa2nep\xc4\x83 din zon\xc4\x83. _NEWLINE_Re\xc8\x9beaua hidrografic\xc4\x83 nepermanent\xc4\x83 mai include scurgerile temporare pe v\xc4\x83ile dintre c\xc3\xa2mpuri (Valea Ad\xc3\xa2nc\xc4\x83, Valea Ianca, Valea Burta Ianca, Valea Druica etc.).\n_START_SECTION_\nVegeta\xc8\x9bia \xc8\x99i fauna\n_START_PARAGRAPH_\nPe teritoriul administrativ al comunei Bordei Verde se g\xc4\x83sesc un Sit Natura 2000 - ROSCI0259 Valea C\xc4\x83lm\xc4\x83\xc8\x9buiului \xc8\x99i o Arie de protec\xc8\x9bie special\xc4\x83 avifaunistic\xc4\x83 - ROSPA145 Valea C\xc4\x83lm\xc4\x83\xc8\x9buiului. Suprafa\xc8\x9ba aflat\xc4\x83 pe teritoriul comunei a celor dou\xc4\x83 arii protejate este de 583 de hectare, reprezent\xc3\xa2nd circa 7% din suprafa\xc8\x9ba lor total\xc4\x83._NEWLINE_Ariile protejate conserv\xc4\x83 dou\xc4\x83 tipuri de habitate naturale: Cursuri de ap\xc4\x83 din zonele de c\xc3\xa2mpie, cu vegeta\xc8\x9bie din Ranunculion fluitantis \xc8\x99i Callitricho-Batrachion \xc8\x99i Paji\xc8\x99ti \xc8\x99i mla\xc8\x99tini s\xc4\x83r\xc4\x83turate panonice \xc8\x99i ponto-sarmatice  \xc8\x99i protejaz\xc4\x83 specii importante din fauna \xc8\x99i ihtiofauna C\xc3\xa2mpiei C\xc4\x83lm\xc4\x83\xc8\x9buiului._NEWLINE_Vegeta\xc8\x9bia este specific\xc4\x83 de c\xc3\xa2mpie. Marea majoritate a terenurilor sunt ocupate de culturi agricole, iar o mic\xc4\x83 parte sunt izlazuri folosite pentru p\xc4\x83\xc8\x99unat. Except\xc3\xa2nd terenurile cultivate, habitatele \xc3\xaent\xc3\xa2lnite sunt de tip ruderal. \xc3\x8en lunca r\xc3\xa2ului C\xc4\x83lm\xc4\x83\xc8\x9bui, ca \xc8\x99i pe v\xc4\x83ile f\xc4\x83r\xc4\x83 scurgere permanent\xc4\x83, se \xc3\xaent\xc3\xa2lnesc terenuri, paji\xc8\x99ti si mla\xc8\x99tini s\xc4\x83r\xc4\x83turate panonice si ponto-sarmatice, cu o vegeta\xc8\x9bie moderat p\xc3\xa2n\xc4\x83 la slab halofil\xc4\x83._NEWLINE_Fauna de nevertebrate este reprezentat\xc4\x83 de numeroase specii terestre. Cele mai comune specii observate sunt: Helix pomatia (melc de livad\xc4\x83), Aranea diadema (p\xc4\x83ianjen cu cruce), Gryllotalpa gryllotalpa (coropi\xc8\x99ni\xc8\x9b\xc4\x83), Decticus verrucivorus (cosa\xc8\x99), Formica rufa (furnic\xc4\x83), Apis mellifera (albin\xc4\x83), Libellula depressa (libelul\xc4\x83), Coccinella septempunctata (buburuz\xc4\x83), Melolontha melolontha_NEWLINE_(c\xc4\x83r\xc4\x83bu\xc8\x99 de mai), Pieris brassicae (fluturele alb al verzei), Bombus terrestris (bondar), Musca domestica (musca de cas\xc4\x83)._NEWLINE_Fauna de vertebrate mici este foarte s\xc4\x83rac\xc4\x83, fiind reprezentat\xc4\x83 de amfibieni \xc8\x99i reptilieni: Lacerta viridis (gu\xc8\x99ter), Lacerta agilis (\xc8\x99op\xc3\xa2rla cenu\xc8\x99ie) si Natrix natrix (\xc8\x99arpe de cas\xc4\x83). Avifauna reprezint\xc4\x83 componenta faunistic\xc4\x83 cu cele mai multe specii semnalate majoritatea acestora fiind cantonate \xc3\xaen zona a\xc8\x99ez\xc4\x83rilor umane si mult mai pu\xc8\x9bine pe terenurile agricole: Perdix perdix (pot\xc3\xa2rniche), Coturnix coturnix (prepeli\xc8\x9b\xc4\x83), Streptopelia decaocto (gugu\xc8\x99tiuc), Cuculus canorus (cuc), Athene noctua (cucuvea), Pica pica (co\xc8\x9bofan\xc4\x83), Corvus monedula (st\xc4\x83ncu\xc8\x9b\xc4\x83), Corvus frugilegus (cioar\xc4\x83 de sem\xc4\x83n\xc4\x83tur\xc4\x83), Sturnus vulgaris (graur), Passer domesticus (vrabie de cas\xc4\x83)._NEWLINE_Mamiferele sunt foarte slab reprezentate, fiind observate doar c\xc3\xa2teva specii: Talpa europaea (c\xc3\xa2rti\xc8\x9b\xc4\x83), Myotis myotis (liliac), Lepus europaeus (iepure), Microtus arvalis (\xc8\x99oarece de c\xc3\xa2mp).\n_START_SECTION_\nResursele solului \xc8\x99i subsolului\n_START_PARAGRAPH_\nCea mai mare parte a solurilor comunei Bordei Verde este reprezentat\xc4\x83 de cernoziomuri de foarte bun\xc4\x83 calitate \xc8\x99i propice pentru dezvoltarea unei agriculturi intensive. Excep\xc8\x9bia o constituie lunca r\xc3\xa2ului C\xc4\x83lm\xc4\x83\xc8\x9bui (zona Filiu-Li\xc8\x99coteanca), format\xc4\x83 din soluri halomorfe de tipul solonceacurilor, soluri s\xc4\x83r\xc4\x83turoase datorate existen\xc8\x9bei unei p\xc3\xa2nze de ape freatice cu mineralizare ridicat\xc4\x83, la ad\xc3\xa2ncime foarte mic\xc4\x83 (1-1,5\xc2\xa0m). Aceste suprafe\xc8\x9be sunt folosite \xc3\xaen special pentru p\xc4\x83\xc8\x99unat._NEWLINE_\xc3\x8en a doua parte a anilor 1960 pe teritoriul comunei au fost descoperite importante z\xc4\x83c\xc4\x83minte de petrol \xc8\x99i gaze naturale (gaze asociate) \xc3\xaen perimetrele Bordei Verde-Est, Bordei Verde-Vest, Li\xc8\x99coteanca \xc8\x99i Filiu._NEWLINE_Exploatarea acestora a contribuit la dezvoltarea general\xc4\x83 a zonei, prin locurile de munc\xc4\x83 create \xc8\x99i modernizarea infrastructurii. Aceast\xc4\x83 activitate r\xc4\x83m\xc3\xa2ne \xc3\xaenc\xc4\x83 cea mai important\xc4\x83 activitate industrial\xc4\x83 din comun\xc4\x83, de\xc8\x99i volumul s\xc4\x83u s-a restr\xc3\xa2ns dup\xc4\x83 1990 prin reduceri de personal, dezafectarea unor sonde, \xc3\xaenchiderea unor parcuri petroliere, ecologizarea unor terenuri etc.\n_START_SECTION_\nInfrastructura\n_START_PARAGRAPH_\nComuna Bordei Verde beneficiaz\xc4\x83 de o infrastructur\xc4\x83 destul de binedezvoltat\xc4\x83, fapt datorat \xc3\xaen special necesit\xc4\x83\xc8\x9bii de a asigura buna desf\xc4\x83\xc8\x99urare a activit\xc4\x83\xc8\x9bilor legate de extragerea \xc8\x99i transportul petrolului \xc8\x99i gazelor naturale, de la exploat\xc4\x83rile de pe teritoriul comunei. Re\xc8\x9beaua de transport rutier principal\xc4\x83 este format\xc4\x83 din drumurile jude\xc8\x9bene DJ 211 \xc8\x99i DJ 211A, (ambele asfaltate), iar sistemul de transport \xc8\x99i distribu\xc8\x9bie a energiei electrice cuprinde linii electrice de medie \xc8\x99i joas\xc4\x83 tensiune de 110kV/20kV \xc8\x99i 0,4kV, precum \xc8\x99i o sta\xc8\x9bie de transformare 110/20kV \xc3\xaen localitatea Bordei Verde. Satul de re\xc8\x99edin\xc8\x9b\xc4\x83 este legat printr-o magistral\xc4\x83 de comunica\xc8\x9biii de fibr\xc4\x83 de sticl\xc4\x83, iar \xc3\xaen toate satele componente exist\xc4\x83 re\xc8\x9bea de telefonie fix\xc4\x83 \xc8\x99i acoperire de c\xc4\x83tre principalele re\xc8\x9bele de telefonie mobil\xc4\x83._NEWLINE_Infrastructura socio-edilitar\xc4\x83 este format\xc4\x83 dintr-o \xc8\x99coal\xc4\x83 general\xc4\x83 \xc3\xaen re\xc8\x99edin\xc8\x9ba de comun\xc4\x83 cu localuri \xc3\xaen toate satele componente, o gr\xc4\x83dini\xc8\x9b\xc4\x83 \xc3\xaen satul Bordei Verde, trei c\xc4\x83mine culturale (\xc3\xaen prezent fiind renovate \xc8\x99i func\xc8\x9bionale doar cele din satele Bordei Verde \xc8\x99i Constantin Gabrielescu), o bibliotec\xc4\x83 comunal\xc4\x83, un dispensar comunal, un parc public (\xc3\xaen satul Bordei Verde, zona Vintile\xc8\x99ti), alimentare cu ap\xc4\x83 potabil\xc4\x83, trei biserici ortodoxe \xc8\x99i o cas\xc4\x83 de rug\xc4\x83ciuni adventist\xc4\x83. _NEWLINE_Agricultura beneficiaz\xc4\x83 de o infrastructur\xc4\x83 diversificat\xc4\x83 cuprinz\xc3\xa2nd: sistem de iriga\xc8\x9bii care acoper\xc4\x83 toat\xc4\x83 suprafa\xc8\x9ba agricol\xc4\x83 a comunei, sistem de \xc3\xaembun\xc4\x83t\xc4\x83\xc8\x9biri funciare \xc8\x99i o baz\xc4\x83 de recep\xc8\x9bie \xc8\x99i depozitare produse agricole apar\xc8\x9bin\xc3\xa2ndS.C. Prutul S.A Gala\xc8\x9bi._NEWLINE_Principalele lipsuri \xc3\xaen domeniul infrastructurii sunt reprezentate de: lipsa infrastructurii feroviare (cea mai apropiat\xc4\x83 gar\xc4\x83 este Gara Ianca fiind situat\xc4\x83 la 8 kilometri de satul Bordei Verde), lipsa aliment\xc4\x83rii localit\xc4\x83\xc8\x9bilor cu gaze naturale \xc8\x99i lipsa sistemelor de canalizare \xc8\x99i a sta\xc8\x9biilor de epurare.\n_START_SECTION_\nEvolu\xc8\x9bie istoric\xc4\x83\n_START_PARAGRAPH_\nEvolu\xc8\x9bia istoric\xc4\x83 a locuirii pe actualul teritoriu al comunei Bordei Verde este una sinuoas\xc4\x83, neuniform\xc4\x83 \xc8\x99i cu multe discontinuit\xc4\x83\xc8\x9bi, modelat\xc4\x83 fiind de evolu\xc8\x9biile politice, economice \xc8\x99i sociale generale din spa\xc8\x9biul C\xc3\xa2mpiei Rom\xc3\xa2ne. \xc3\x8en neolitic a fost o foarte \xc3\xaensemnat\xc4\x83 locuire, urmat\xc4\x83 de dovezi sporadice p\xc3\xa2n\xc4\x83 pe la mijlocul veacului al XIX-lea \xc8\x99i de o dezvoltare accentuat\xc4\x83 \xc3\xaencep\xc3\xa2nd cu a doua jum\xc4\x83tate a aceluia\xc8\x99i secol._NEWLINE_Un singur obiectiv din comuna Bordei Verde este inclus \xc3\xaen lista monumentelor istorice din jude\xc8\x9bul Br\xc4\x83ila ca monument de interes local. Este vorba despre situl arheologic de la Li\xc8\x99coteanca, situat pe un bot de teras\xc4\x83 de la marginea de vest a satului, \xc3\xaen punctul denumit \xe2\x80\x9eMo\xc8\x99 Filon\xe2\x80\x9d (cod LMI BR-I-s-B-02056). El cuprinde o a\xc8\x99ezare neolitic\xc4\x83 apar\xc8\x9bin\xc3\xa2nd culturii Boian, faza Giule\xc8\x99ti; o alt\xc4\x83 a\xc8\x99ezare eneolitic\xc4\x83 apar\xc8\x9bin\xc3\xa2nd culturii Gumelni\xc8\x9ba (fazele A1 \xc8\x99i A2); precum \xc8\x99i morminte sarmatice (secolele al II-lea\xe2\x80\x93al III-lea e.n.) \xc8\x99i pecenege (secolele al X-lea\xe2\x80\x93al XI-lea e.n.).\n_START_SECTION_\nEpoca antic\xc4\x83\n_START_PARAGRAPH_\nImportantele cercet\xc4\x83ri arheologice dintre anii 1971 \xe2\x80\x93 1974 \xc8\x99i 1979 \xe2\x80\x93 1980 au condus la descoperirea, pe teritoriul comunei Bordei Verde, \xc3\xaen situl arheologic de la \xe2\x80\x9eMo\xc8\x99 Filon\xe2\x80\x9d, l\xc3\xa2ng\xc4\x83 Li\xc8\x99coteanca, a celor mai vechi urme de cultur\xc4\x83 material\xc4\x83 cunoscute p\xc3\xa2n\xc4\x83 \xc3\xaen prezent pe teritoriul jude\xc8\x9bului Br\xc4\x83ila, apar\xc8\x9bin\xc3\xa2nd de cultura Boian II, faza Giule\xc8\x99ti, care dateaz\xc4\x83 din mileniul V \xc3\xae.e.n._NEWLINE_\xc3\x8en siturile arheologice din jurul satului Li\xc8\x99coteanca (\xe2\x80\x9eMo\xc8\x99 Filon\xe2\x80\x9d, \xe2\x80\x9eMovila Olarului\xe2\x80\x9d, \xe2\x80\x9eMovila din Balt\xc4\x83\xe2\x80\x9d \xc8\x99i \xe2\x80\x9eSatnoieni\xe2\x80\x9d) au fost descoperite artefacte din diferite epoci istorice, ilustr\xc3\xa2nd at\xc3\xa2t continuitatea locuirii permanente \xc3\xaen zon\xc4\x83, c\xc3\xa2t \xc8\x99i valurile migratoare care s-au deplasat de-a lungul v\xc4\x83ii C\xc4\x83lm\xc4\x83\xc8\x9buiului, de-a lungul istoriei._NEWLINE_Din cursul fazei Giule\xc8\x99ti se cunosc a\xc8\x99ez\xc4\x83ri situate pe grinduri sau popine \xc3\xaen luncile r\xc3\xa2urilor, marginile simple de teras\xc4\x83, gorgane, boturi de deal. Preferin\xc8\x9ba oamenilor fazei Giule\xc8\x99ti de a alege pentru a\xc8\x99ez\xc4\x83rile lor grindurile sau popinele din luncile r\xc3\xa2urilor este argumentat\xc4\x83 de complexul de pe popina din lunca C\xc4\x83lm\xc4\x83\xc8\x9buiului (Movila din Balt\xc4\x83), de l\xc3\xa2ng\xc4\x83 satul Li\xc8\x99coteanca._NEWLINE_ Urm\xc4\x83toarea etap\xc4\x83 istoric\xc4\x83 este reprezentat\xc4\x83 de cultura Gumelni\xc8\x9ba, fazele AI \xc8\x99i AII, ale c\xc4\x83ror m\xc4\x83rturii au fost descoperite \xc3\xaen acelea\xc8\x99i situri. Cercet\xc4\x83rile efectuate \xc3\xaen nivelurile gumelni\xc8\x9bene din faza Gumelni\xc8\x9ba A2 de la Li\xc8\x99coteanca \xc8\x99i \xc3\x8ensur\xc4\x83\xc8\x9bei demonstreaz\xc4\x83 c\xc4\x83 aceste a\xc8\x99ez\xc4\x83ri au sf\xc3\xa2r\xc8\x99it incendiate ori au fost p\xc4\x83r\xc4\x83site. Faptul c\xc4\x83 dup\xc4\x83 momentul \xc3\xaencet\xc4\x83rii existen\xc8\x9bei a\xc8\x99ez\xc4\x83rilor Gumelni\xc8\x9ba A2, pe locul lor nu s-au mai descoperit a\xc8\x99ez\xc4\x83ri stabile, precum \xc8\x99i descoperirea unor fragmente ceramice de tip Cernavoda I, a unor morminte izolate \xc8\x99i a necropolei de la Br\xc4\x83ili\xc8\x9ba dovedesc c\xc4\x83 \xc3\xaen nord-estul C\xc3\xa2mpiei Rom\xc3\xa2ne, dup\xc4\x83 \xc3\xaencetarea existen\xc8\x9bei a\xc8\x99ez\xc4\x83rilor gumelni\xc8\x9bene, s-au instalat triburile de p\xc4\x83stori nord-pontici (3.450-3.000 \xc3\xae.e.n.), care au dat na\xc8\x99tere culturii Cernavod\xc4\x83 I._NEWLINE_Urm\xc4\x83torul nivel de locuire corespunde secolelor al II-lea - al III-lea e.n., epoca migra\xc8\x9biilor sarma\xc8\x9bilor. Descoperirile din mormintele sarmatice de la Movila din Balt\xc4\x83, Movila Olarului \xc8\x99i Mo\xc8\x99 Filon, const\xc3\xa2nd \xc3\xaen arme, ceramic\xc4\x83 cenu\xc8\x99ie indigen\xc4\x83 \xc8\x99i ceramic\xc4\x83 de import roman\xc4\x83, demonstreaz\xc4\x83 existen\xc8\x9ba sedentar\xc4\x83 a unei popula\xc8\x9bii sarmatice (cel mai probabil din tribul roxolanilor), aflat\xc4\x83 sub controlul Imperiului Roman._NEWLINE_Au mai fost de asemenea descoperite m\xc4\x83rturii din perioada invaziilor pecenego - cumane din secolele X-XI.\n_START_SECTION_\nEpoca medieval\xc4\x83\n_START_PARAGRAPH_\nTeritoriul actualei comune Bordei Verde s-a situat de-a lungul \xc3\xaentregii perioade medievale la frontiera estic\xc4\x83 a \xc8\x9a\xc4\x83rii Rom\xc3\xa2ne\xc8\x99ti cu Imperiul Otoman. Dup\xc4\x83 1540, jude\xc8\x9bul Br\xc4\x83ila dispare din catagrafiile \xc8\x9a\xc4\x83rii Rom\xc3\xa2ne\xc8\x99ti, ca urmare a anex\xc4\x83rii Br\xc4\x83ilei de c\xc4\x83tre Imperiul Otoman, care a organizat \xc3\xaen jurul ora\xc8\x99ului raiaua Br\xc4\x83ilei, ce ocupa mai bine de jum\xc4\x83tate din teritoriul fostului jude\xc8\x9b. Satele r\xc4\x83mase \xc3\xaen \xc8\x9aara Rom\xc3\xa2neasc\xc4\x83 aveau s\xc4\x83 fie \xc3\xaenglobate \xc3\xaen jude\xc8\x9bul Slam R\xc3\xa2mnic._NEWLINE_Aceast\xc4\x83 situare la grani\xc8\x9ba cu Imperiul otoman a f\xc4\x83cut ca zona actualei comune Bordei Verde s\xc4\x83 devin\xc4\x83 de multe ori scena disputelor \xc8\x99i luptelor dintre \xc8\x9b\xc4\x83ranii de pe mo\xc8\x99iile vecine, fugi\xc8\x9bi \xe2\x80\x9ela turci\xe2\x80\x9d pentru a sc\xc4\x83pa de asuprirea st\xc4\x83p\xc3\xa2nilor \xc8\x99i bostangii naz\xc3\xa2rului din C\xc3\xa2\xc8\x99la Vizirului, pleca\xc8\x9bi la prad\xc4\x83 \xc3\xaen \xc8\x9aar\xc4\x83 Rom\xc3\xa2neasc\xc4\x83, fapt care a f\xc4\x83cut ca nici a\xc8\x99ezare omeneasc\xc4\x83 stabil\xc4\x83 s\xc4\x83 se poat\xc4\x83 \xc3\xaenfiin\xc8\x9ba aici timp de aproape 280 de ani._NEWLINE_Formele de locuire \xc8\x99i via\xc8\x9b\xc4\x83 social\xc4\x83 din B\xc4\x83r\xc4\x83ganul Br\xc4\x83ilei, constau \xc3\xaen locuiri temporare \xc8\x99i de multe ori \xc3\xaen locuin\xc8\x9be subterane, dup\xc4\x83 cum se poate observa din m\xc4\x83rturiile c\xc4\x83l\xc4\x83torilor str\xc4\x83ini de la mijlocul secolului al XIX-lea. \xe2\x80\x9eBordeiului acoperit de verdea\xc8\x9b\xc4\x83\xe2\x80\x9d era o prezen\xc8\x9b\xc4\x83 obi\xc8\x99nuit\xc4\x83 \xc3\xaen stepa Br\xc4\x83ilei._NEWLINE_Prima men\xc8\x9biune documentar\xc4\x83 a unui toponim de pe teritoriul actualei comune Bordei Verde, apare \xc3\xaentr-un hrisov al voievodului Radu cel Mare din 18 iulie 1505. Este vorba de mo\xc8\x99ia \xe2\x80\x9e\xc8\x98chiaul\xe2\x80\x9d, mo\xc8\x99tenire lingvistic\xc4\x83 pe care o reg\xc4\x83sim \xc3\xaen vechea denumire a actualului sat Constantin Gabrielescu, \xc8\x99i anume \xe2\x80\x9e\xc8\x98cheaua Nou\xc4\x83\xe2\x80\x9d._NEWLINE_Prezen\xc8\x9ba toponimului \xe2\x80\x9e\xc8\x98chiaul\xe2\x80\x9d a fost de-a lungul timpului interpretat\xc4\x83 ca atest\xc3\xa2nd existen\xc8\x9ba actualului sat Constantin Gabrielescu, ca una din cele mai vechi localit\xc4\x83\xc8\x9bi din jude\xc8\x9b, lucru devenit deja un loc comun \xc3\xaen prezent. Chiar dac\xc4\x83 hrisovul atest\xc4\x83 pentru prima dat\xc4\x83 un toponim legat de comuna Bordei Verde (prezen\xc8\x9ba mo\xc8\x99iei \xc8\x98cheaua, care acoperea \xc8\x99i por\xc8\x9biuni din suprafa\xc8\x9ba actual\xc4\x83 a comunei), aceasta nu are nici o leg\xc4\x83tur\xc4\x83 cu atestarea vreunei localit\xc4\x83\xc8\x9bi componente._NEWLINE_\xc3\x8en secolul XIX a existat un sat cu denumirea \xe2\x80\x9e\xc8\x98chiaua\xe2\x80\x9d dar acesta era actualul sat C\xc4\x83ld\xc4\x83ru\xc8\x99a din comuna Urleasca. Satul \xe2\x80\x9e\xc8\x98cheaua-Nou\xc4\x83\xe2\x80\x9d, fostul nume al actualului Constantin Gabrielescu avea s\xc4\x83 fie \xc3\xaentemeiat la cump\xc4\x83na dintre secolele al XIX-lea - al XX-lea, prin crearea unui nou amplasament \xc3\xaen care au fost muta\xc8\x9bi to\xc8\x9bi locuitorii din fostele c\xc4\x83tune aflate \xc3\xaen zona actualei localit\xc4\x83\xc8\x9bi (Crestezul, Mototole\xc8\x99ti \xc8\x99i Burta-Encei). De altfel chiar atribuirea numelui de \xe2\x80\x9eNou\xc4\x83\xe2\x80\x9d avea rolul de a evita o confuzie cu \xe2\x80\x9e\xc8\x98cheaua-Veche\xe2\x80\x9d (C\xc4\x83ld\xc4\x83ru\xc8\x99a)._NEWLINE_Prima localitate men\xc8\x9bionat\xc4\x83 documentar de pe teritoriul comunei Bordei-Verde este Li\xc8\x99coteanca, care apare \xc3\xaen actul de dona\xc8\x9bie din 1715 a sp\xc4\x83tarului Mihail Cantacuzino c\xc4\x83tre ctitoria sa filantropic\xc4\x83, Spitalul Col\xc8\x9bea._NEWLINE_Actul original de dona\xc8\x9bie nu s-a p\xc4\x83strat, dar con\xc8\x9binutul s\xc4\x83u se reg\xc4\x83se\xc8\x99te \xc3\xaen actele de proprietate ale Eforiei Spitalelor Civile, de unde putem afla c\xc4\x83 aceasta st\xc4\x83p\xc3\xa2nea \xc3\xaen jude\xc8\x9bul Br\xc4\x83ila, printre altele, \xe2\x80\x9emo\xc8\x99iile Doiceasa, \xc8\x98chiaua \xc8\x99i Li\xc8\x99coteanca, d\xc4\x83ruite de sp\xc4\x83tarul Mihail Cantacuzino.\xe2\x80\x9d_NEWLINE_Urm\xc4\x83torul sat care apare \xc3\xaen documente este Filiu. Originile satului nu pot fi urm\xc4\x83rite dec\xc3\xa2t \xc3\xaencep\xc3\xa2nd de la 1830, momentul \xc3\xaen care, oficial, raiaua Br\xc4\x83ilei revine la \xc8\x9aara Rom\xc3\xa2neasc\xc4\x83. Precum majoritatea satelor din zon\xc4\x83, satul s-a dezvoltat dintr-o t\xc3\xa2rl\xc4\x83 pe care oierii o foloseau \xc3\xaen transhuman\xc8\x9ba lor. Mo\xc8\x99ia Filiu intr\xc4\x83 pe la 1840 \xc3\xaen posesia uneia dintre cele mai vechi familii boiere\xc8\x99ti muntene, boierii Budi\xc8\x99teanu._NEWLINE_Pe la mijlocul secolului al XIX - lea este \xc3\xaentemeiat \xc8\x99i satul care d\xc4\x83 numele comunei, Bordei Verde. Momentul exact al \xc3\xaenfiin\xc8\x9b\xc4\x83rii localit\xc4\x83\xc8\x9bii nu este cunoscut cu exactitate, dar cel mai probabil este vorba de anul 1855._NEWLINE_Atestarea oficial\xc4\x83 a satului este legat\xc4\x83 de apari\xc8\x9bia \xc3\xaen zona teritoriului comunei a unei noi mo\xc8\x99ii a Eforiei Spitalelor Civile, care era situat\xc4\x83 \xc3\xaen prelungirea mo\xc8\x99iei Filiu. Primul arenda\xc8\x99 al noii mo\xc8\x99ii este Ioan Avram (variante Ioana Avram, I\xc3\xb3na Avram), care \xc3\xaentemeiaz\xc4\x83 satul cl\xc4\x83ca\xc8\x99ilor noii mo\xc8\x99ii la circa 10 kilometri nord-est de Filiu, pe drumul mare al Br\xc4\x83ilei, l\xc3\xa2ng\xc4\x83 c\xc3\xa2rciuma \xe2\x80\x9eLa Bordeiul Verde\xe2\x80\x9d, loc de popas binecunoscut de pe acest drum. C\xc3\xa2rciuma era ad\xc4\x83postit\xc4\x83 \xc3\xaentr-un bordei acoperit cu p\xc4\x83m\xc3\xa2nt, pe care vara cre\xc8\x99tea iarba, s\xc4\x83pat \xc3\xaen movila Bordei-Verde, aflat\xc4\x83 la ie\xc8\x99irea de sud a actualului sat, pe drumul spre T\xc3\xa2rlele Filiu, \xc3\xaen apropiere de intersec\xc8\x9bia acestuia cu DJ-211. Originea toponimului este confirmat\xc4\x83 de studii recente care arat\xc4\x83 c\xc4\x83 prima atestare documentar\xc4\x83 a numelui de Bordei Verde dateaz\xc4\x83 cel pu\xc8\x9bin din anul 1861, fiind folosit \xc3\xaen mod continuu din acel moment._NEWLINE_C\xc3\xa2rciuma reprezenta un punct important de reper \xc3\xaen stepa Br\xc4\x83ilei, fiind \xc3\xaenscris\xc4\x83 expres pe harta din 1835 a Statului Major al Armatei Ruse, de\xc8\x99i f\xc4\x83r\xc4\x83 a-i fi men\xc8\x9bionat un anumit nume: \xe2\x80\x9ela S.E. de Peri\xc8\x99oara (Peri\xc8\x99oru)\xe2\x80\x9d. Faptul c\xc4\x83 ea func\xc8\x9biona ne\xc3\xaentrerupt de at\xc3\xa2ta timp se datora situ\xc4\x83rii sale \xe2\x80\x9ela marginea lumii\xe2\x80\x9d, c\xc4\x83l\xc4\x83torul care pleca de aici av\xc3\xa2nd de trecut o por\xc8\x9biune de step\xc4\x83 s\xc4\x83lbatic\xc4\x83, f\xc4\x83r\xc4\x83 a mai \xc3\xaent\xc3\xa2lni vreo a\xc8\x99ezare omeneasc\xc4\x83 p\xc3\xa2n\xc4\x83 la Silistraru._NEWLINE_Comuna a cunoscut o dezvoltare mai puternic\xc4\x83 dup\xc4\x83 anul 1864, c\xc3\xa2nd 107 dintre cele 167 de familii din Bordeiul-Verde \xc8\x99i 96 de familii din Filiu au fost \xc3\xaempropriet\xc4\x83rite, prin Legea rural\xc4\x83 a lui Alexandru Ioan Cuza. 1864 este totodat\xc4\x83 \xc8\x99i anul \xc3\xaen care se constituie \xc8\x99i comunele, \xc3\xaen sens administrativ, prin aplicarea noii legi de organizare administrativ-teritorial\xc4\x83, \xc3\xaenfiin\xc8\x9b\xc3\xa2ndu-se pe actualul teritoriu comunele Bordeiul-Verde \xc8\x99i Filiu. La \xc3\xaenceputul secolului al XX-lea a fost \xc3\xaenfiin\xc8\x9bat satul Constantin Gabrielescu.\n_START_SECTION_\nPerioada regimului comunist\n_START_PARAGRAPH_\nPrin Deciziunea Consiliului de Mini\xc8\x99tri nr. 1307 din 02 octombrie 1948, \xe2\x80\x9ese trece \xc3\xaen patrimoniul comunei\xe2\x80\x9d (na\xc8\x9bionalizeaz\xc4\x83) \xe2\x80\x9emoara, fosta proprietatea Mircea Nicorescu, din comuna Bordei-Verde\xe2\x80\x9d, precum \xc8\x99i moara Vl\xc4\x83sceanu din Filiu._NEWLINE_ _NEWLINE_Pe parcursul anilor 1950 s-a desf\xc4\x83\xc8\x99urat procesul de colectivizare a agriculturii, care a afectat profund structura socio-economic\xc4\x83 a localit\xc4\x83\xc8\x9bilor. S-au \xc3\xaenfiin\xc8\x9bat cooperative agricole de produc\xc8\x9bie se \xc3\xaen toate satele comunei \xc3\xaentre 1950-1954 iar sub conducerea unor comuni\xc8\x99ti "cu \xc3\xaenalte calit\xc4\x83\xc8\x9bi formate la \xc8\x99coala muncii de partid ca Vasile Hornea" autorit\xc4\x83\xc8\x9bile au reu\xc8\x99it p\xc3\xa2n\xc4\x83 la sf\xc3\xa2r\xc8\x99itul deceniului s\xc4\x83-i \xe2\x80\x9econving\xc4\x83\xe2\x80\x9d pe to\xc8\x9bi proprietarii de terenuri agricole s\xc4\x83 intre \xc3\xaen \xe2\x80\x9ecolhoz\xe2\x80\x9d._NEWLINE_Cooperativizarea nu a fost acceptat\xc4\x83 cu resemnare, opozi\xc8\x9bia elementelor harnice \xc8\x99i frunta\xc8\x99e ale comunit\xc4\x83\xc8\x9bii f\xc4\x83c\xc3\xa2ndu-se sim\xc8\x9bit\xc4\x83, chiar dac\xc4\x83 unii dintre ei au suferit suferin\xc8\x9be, ani grei de \xc3\xaenchisoare sau chiar moartea. Dintre ace\xc8\x99tia pot fi aminti\xc8\x9bi: Ioni\xc8\x9b\xc4\x83 Boboc, \xc8\x9b\xc4\x83ran frunta\xc8\x99, membru al P.N.L., mort \xc3\xaen 1953 la \xc3\x8enchisoarea V\xc4\x83c\xc4\x83re\xc8\x99ti, preo\xc8\x9bii parohi Grigore Bejan din Bordei Verde \xc8\x99i Alexandru Matei din Filiu, \xc3\xaenv\xc4\x83\xc8\x9b\xc4\x83torul Virgil Popescu de la \xc8\x99coala din din satul Vintile\xc8\x99ti sau Nicu Albule\xc8\x9b, mecanic de avia\xc8\x9bie, din Li\xc8\x99coteanca._NEWLINE_\xc4\x82n acela\xc8\x99i timp au avut loc alte de modific\xc4\x83ri administrativ-teritoriale. Satele comunei au f\xc4\x83cut parte pe r\xc3\xa2nd, \xc3\xaen perioada 1950-1968, din raioanele C\xc4\x83lm\xc4\x83\xc8\x9bui, Filimon S\xc3\xa2rbu \xc8\x99i F\xc4\x83urei din regiunea Gala\xc8\x9bi._NEWLINE_La 16 februarie 1968 este adoptat\xc4\x83 "Legea nr. 2 privind \xc3\xaemp\xc4\x83r\xc8\x9birea administrativ teritorial\xc4\x83 a teritoriului Republicii Socialiste Rom\xc3\xa2nia", prin care comuna Bordei Verde este stabilit\xc4\x83 \xc3\xaen componen\xc8\x9ba actual\xc4\x83, \xc3\xaen cadrul re-\xc3\xaenfiin\xc8\x9batului jude\xc8\x9b Br\xc4\x83ila._NEWLINE_Legea aduce c\xc3\xa2teva modific\xc4\x83ri esen\xc8\x9biale: se desfiin\xc8\x9beaz\xc4\x83 satul Vintile\xc8\x99ti, prin contopire cu satul Bordei-Verde, se desfiin\xc8\x9beaz\xc4\x83 satele C\xc4\x83r\xc4\x83midari \xc8\x99i Satnoieni, care se \xc3\xaenglobeaz\xc4\x83 \xc3\xaen satul Li\xc8\x99coteanca \xc8\x99i se desfiin\xc8\x9beaz\xc4\x83 comuna Filiu \xc3\xaenglob\xc3\xa2ndu-se satul Filiu \xc3\xaen comuna Bordei Verde._NEWLINE_Inunda\xc8\x9biile catastrofale din anul 1970, aveau s\xc4\x83 conduc\xc4\x83 la desfiin\xc8\x9barea satului Filiu, sat grav afectat de distrugerile din timpul r\xc4\x83zboiului, c\xc3\xa2nd a fost distrus aproape \xc3\xaen \xc3\xaentregime de bombardamentul Armatei Ro\xc8\x99ii din ultima parte a lunii august 1944._NEWLINE_Deja o parte dintre locuitori p\xc4\x83r\xc4\x83siser\xc4\x83 satul p\xc3\xa2n\xc4\x83 \xc3\xaen acel moment, inunda\xc8\x9biile determin\xc3\xa2ndu-i \xc8\x99i pe cei r\xc4\x83ma\xc8\x99i s\xc4\x83-l p\xc4\x83r\xc4\x83seasc\xc4\x83 \xc8\x99i s\xc4\x83 se stabileasc\xc4\x83, \xc3\xaen special \xc3\xaen T\xc3\xa2rlele Filiu, Ianca \xc8\x99i Br\xc4\x83ila. \xc3\x8en anul 1973 au p\xc4\x83r\xc4\x83sit vatra satului ultimii locuitori, \xc3\xaen marea lor parte b\xc4\x83tr\xc3\xa2ni care nu doriser\xc4\x83 s\xc4\x83 p\xc4\x83r\xc4\x83seasc\xc4\x83 satul. Vatra satului a fost arat\xc4\x83 \xc8\x99i transformat\xc4\x83 \xc3\xaen teren agricol, \xc3\xaen prezent mai put\xc3\xa2nd fi vizibile doar ruinele bisericii \xc8\x99i fostul cimitir al satului. (vezi imaginea al\xc4\x83turat\xc4\x83)_NEWLINE_Dup\xc4\x83 1990 o parte din fo\xc8\x99tii locuitori din Filiu au revenit cre\xc3\xa2nd o zon\xc4\x83 cu locuire temporar\xc4\x83/sezonier\xc4\x83, situat\xc4\x83 la mijlocul distan\xc8\x9bei dintre Bordei Verde \xc8\x99i Li\xc8\x99coteanca._NEWLINE_\xc3\x8en perioada anilor 1970-1980 localit\xc4\x83\xc8\x9bile din comun\xc4\x83 vor intra sub inciden\xc8\x9ba politicii lui Nicolae Ceau\xc8\x99escu de "sistematizare a satelor", aprobat\xc4\x83 prin "Legea nr.58/29.10.1974 privind sistematizarea teritoriului \xc8\x99i localit\xc4\x83\xc8\x9bilor urbane \xc8\x99i rurale"._NEWLINE_La sf\xc3\xa2r\xc8\x99itul anilor \'70 pe timpul mandatului de primar al lui Aurel Cioran, a fost ini\xc8\x9biat \xc8\x99i executat un important program de dezvoltare a infrastructurii edilitare a comunei: pietruirea uli\xc8\x9belor noroioase ale satelor, construirea noului c\xc4\x83min cultural din Bordei Verde, construirea noului dispensar comunal, construirea noii gr\xc4\x83dini\xc8\x9be din fostul sat Vintile\xc8\x99ti, construirea celor dou\xc4\x83 blocuri de locuin\xc8\x9be din centrul comunei, modernizarea re\xc8\x9belei de alimentare cu energie electric\xc4\x83, introducerea telefoniei fixe la abona\xc8\x9bi individuali, etc._NEWLINE_\xc3\x8en\xc4\x83sprirea general\xc4\x83 a regimului politic la nivel na\xc8\x9bional din ultima parte a anilor 1980 s-a r\xc4\x83sfr\xc3\xa2nt \xc8\x99i la nivelul localit\xc4\x83\xc8\x9bilor comunei. Uli\xc8\x9bele localit\xc4\x83\xc8\x9bilor au fost \xc3\xaenchise la extremit\xc4\x83\xc8\x9bi cu bariere metalice, pentru a nu permite accesul \xc3\xaen sate dec\xc3\xa2t prin c\xc3\xa2teva puncte bine stabilite \xc8\x99i controlate de autorit\xc4\x83\xc8\x9bi, \xc3\xaen timp ce un num\xc4\x83r semnificativ de locuitori au fost ancheta\xc8\x9bi \xc8\x99i judeca\xc8\x9bi, \xc3\xaen special pentru a\xc8\x99a zise \xe2\x80\x9efurturi\xe2\x80\x9d de produse agricole.\n_START_SECTION_\nDup\xc4\x83 1989\n_START_PARAGRAPH_\nDup\xc4\x83 revolu\xc8\x9bia din 1989 comuna Bordei Verde a cunoscut fr\xc4\x83m\xc3\xa2nt\xc4\x83rile \xc8\x99i convulsiile prin care a trecut societatea rom\xc3\xa2neasc\xc4\x83, \xc3\xaen general._NEWLINE_La nivel local, cele mai importante evolu\xc8\x9bii din aceast\xc4\x83 perioad\xc4\x83 au fost: desfiin\xc8\x9barea cooperativelor agricole de produc\xc8\x9bie \xc8\x99i retrocedarea propriet\xc4\x83\xc8\x9bilor agricole, degradarea infrastructurii agricole \xc8\x99i a sistemului de \xc3\xaembun\xc4\x83t\xc4\x83\xc8\x9biri funciare, apari\xc8\x9bia a noi forme de asociere agricol\xc4\x83 \xc8\x99i arendare, diminuarea activit\xc4\x83\xc8\x9bii industriale (extrac\xc8\x9bia de petrol \xc8\x99i gaze), \xc3\xaemb\xc4\x83tr\xc3\xa2nirea popula\xc8\x9biei, stagnare economic\xc4\x83 etc.\n_START_SECTION_\nServiciul militar\n_START_PARAGRAPH_\nP\xc3\xa2n\xc4\x83 \xc3\xaen 1880 tinerii din comun\xc4\x83 au executat serviciul militar, de regul\xc4\x83, \xc3\xaen cadrul Companiei 3 din Batalionul I a Regimentului 9 Doroban\xc8\x9bi, dislocat\xc4\x83 la Viziru, unde erau \xc3\xaencorpora\xc8\x9bi recru\xc8\x9bii din Plasa Balta. Dup\xc4\x83 reorganizarea Armatei din anul 1880, serviciul militar a fost executat \xc3\xaen cadrul Companiei 12 din Batalionul III a Regimentului 11 Siret, dislocat\xc4\x83 la Viziru, Regimentului 3 Artilerie \xc8\x99i Regimentului 11 C\xc4\x83l\xc4\x83ra\xc8\x99i, ambele dislocate la Br\xc4\x83ila. Dup\xc4\x83 anul 1910 recru\xc8\x9bii pentru unit\xc4\x83\xc8\x9bile de infanterie vor fi \xc3\xaencorpora\xc8\x9bi la Regimentul Neagoe Basarab No. 38, nou \xc3\xaenfiin\xc8\x9bat._NEWLINE_Solda\xc8\x9bii recruta\xc8\x9bi din cele dou\xc4\x83 comune au luptat \xc3\xaen R\xc4\x83zboiul de Independen\xc8\x9b\xc4\x83, \xc3\xaen marea lor majoritate \xc3\xaen cadrul Regimentului 11 Siret, atunci c\xc4\x83z\xc3\xa2nd la datorie \xc8\x99i primul erou de r\xc4\x83zboi al comunei, soldatul Radu Vl\xc4\x83sceanu, din Filiu, mort \xc3\xaen luptele de la Plevna, din 30 august 1877._NEWLINE_\xc3\x8en timpul particip\xc4\x83rii Rom\xc3\xa2niei la Primul R\xc4\x83zboi Mondial, solda\xc8\x9bii din Bordeiul-Verde \xc8\x99i Filiu au luptat \xc3\xaen cadrul Regimentelor 38 \xc8\x99i 78 Infanterie, 3 Artilerie \xc8\x99i 7 C\xc4\x83l\xc4\x83ra\xc8\x99i, particip\xc3\xa2nd la luptele din Dobrogea, B\xc4\x83t\xc4\x83lia pentru Bucure\xc8\x99ti \xc8\x99i B\xc4\x83t\xc4\x83lia de la M\xc4\x83r\xc4\x83\xc8\x99e\xc8\x99ti. Viitorii locuitori ai comunei care \xc3\xaen urma r\xc4\x83zboiului aveau s\xc4\x83 fie \xc3\xaempropriet\xc4\x83ri\xc8\x9bi aici, au luptat preponderent \xc3\xaen cadrul Regimentului 8 Buz\xc4\x83u \xc8\x99i Regimentului 9 R\xc3\xa2mnicu S\xc4\x83rat._NEWLINE_Comuna avea s\xc4\x83 pl\xc4\x83teasc\xc4\x83 un tribut greu de s\xc3\xa2nge \xc3\xaen cel de-Al Doilea R\xc4\x83zboi Mondial, un num\xc4\x83r important din solda\xc8\x9bii originari din localit\xc4\x83\xc8\x9bile comunei murind, fiind r\xc4\x83ni\xc8\x9bi, lua\xc8\x9bi prizonieri sau da\xc8\x9bi disp\xc4\x83ru\xc8\x9bi, \xc3\xaen special \xc3\xaen luptele de Stalingrad \xc8\x99i Cotul Donului. Sublocotenentul aviator Mircea Lipan din satul Bordei Verde, a f\xc4\x83cut parte din echipajul primului avion rom\xc3\xa2nesc dobor\xc3\xa2t de sovietici, chiar \xc3\xaen prima zi a r\xc4\x83zboiului de eliberare a Basarabiei, la 21 iunie 1941.\n_START_SECTION_\nResursele Umane\n_START_PARAGRAPH_\nLipsa de-a lungul timpului a unor politici publice de dezvoltare durabil\xc4\x83 la nivel local, combinate cu preocuparea sc\xc4\x83zut\xc4\x83 a majorit\xc4\x83\xc8\x9bii edililor care au condus comuna, a f\xc4\x83cut ca Bordei Verde, de\xc8\x99i a beneficiat de premize de evolu\xc8\x9bie mai bune dec\xc3\xa2t multe din comunele jude\xc8\x9bului Br\xc4\x83ila, s\xc4\x83 se g\xc4\x83seasc\xc4\x83 \xc3\xaen prezent la un nivel de dezvoltare sub poten\xc8\x9bialul socio-economic existent.\n_START_SECTION_\nFor\xc8\x9ba de munc\xc4\x83 \xc8\x99i nivelul de trai\n_START_PARAGRAPH_\nDe\xc8\x99i rata de ocupare a popula\xc8\x9biei este \xc3\xaentre 80-90% iar comuna se afl\xc4\x83 pe unul din primele locuri la nivelul jude\xc8\x9bului Br\xc4\x83ila privind num\xc4\x83rul de salaria\xc8\x9bi din industrie, ponderea persoanelor salariate este mic\xc4\x83, datorit\xc4\x83 faptului c\xc4\x83 popula\xc8\x9bia activ\xc4\x83 este ocupat\xc4\x83 preponderent \xc3\xaen sectorul agricol, desf\xc4\x83\xc8\x99ur\xc3\xa2ndu-\xc8\x99i activitatea ca lucr\xc4\x83tori pe cont propriu sau \xc3\xaen gospod\xc4\x83ria proprie. Ca urmare a reducerii activit\xc4\x83\xc8\x9bii economice \xc3\xaen domeniul petrolier, \xc3\xaentre 2000-2007 s-a \xc3\xaenregistrat o sc\xc4\x83dere a num\xc4\x83rului de salaria\xc8\x9bi la nivelul comunei de 56,9%. _NEWLINE_\xc3\x8en anul 2015, la nivelul comunei erau \xc3\xaenregistra\xc8\x9bi un num\xc4\x83r de 120 salaria\xc8\x9bi, \xc3\xaen sectoarele bugetar, al industriei extractive \xc8\x99i serviciilor, iar 192 de persoane erau plecate oficial la munc\xc4\x83 \xc3\xaen str\xc4\x83in\xc4\x83tate._NEWLINE_Indicele Gini al dezvolt\xc4\x83rii umane avea \xc3\xaen anul 2010 valoarea de 0,28 inferioar\xc4\x83 mediei pe \xc8\x9bar\xc4\x83 de 0,34, iar raportul de dependen\xc8\x9b\xc4\x83 economic\xc4\x83 era de 131% sub nivelul mediei jude\xc8\x9bene \xc8\x99i na\xc8\x9bionale.\n_START_SECTION_\nAdministra\xc8\x9bia local\xc4\x83\n_START_PARAGRAPH_\nDe-a lungul timpului, organele administra\xc8\x9biei publice locale au purtat denumiri specifice diferitelor perioade istorice: (Prim\xc4\x83rie (1865-1948), Comitet Provizoriu (1949-1950), Sfat Popular (1950-1968), Consiliu Popular (1968-1990), Consiliu Local (1990-prezent). \xc3\x8en conformitate cu prevederile legale \xc3\xaen vigoare organele administra\xc8\x9biei publice locale din comuna Bordei Verde sunt reprezentate de Prim\xc4\x83rie \xc8\x99i Consiliul Local.\n_START_SECTION_\nAgricultura\n_START_PARAGRAPH_\nFiind situat\xc4\x83 \xc3\xaen zona de c\xc3\xa2mpie, activit\xc4\x83\xc8\x9bile agricole sunt preponderente \xc3\xaen structura activit\xc4\x83\xc8\x9bilor economice din comuna Bordei Verde, agricultura fiind ocupa\xc8\x9bia de baz\xc4\x83 a locuitorilor comunei. Fondul agricol al comunii include \xc3\xaen marea majoritate terenuri arabile de foarte bun\xc4\x83 calitate, propice cultiv\xc4\x83rii at\xc3\xa2t cerealelor - gr\xc3\xa2u, orz, secar\xc4\x83, porumb - c\xc3\xa2t \xc8\x99i plantelor tehnice \xc8\x99i industriale - rapi\xc8\x9b\xc4\x83, soia, floarea soarelui etc. \xc3\x8en trecutul apropiat se mai cultivau legume \xc8\x99i sfecl\xc4\x83, dar \xc3\xaen ultimii ani aproape s-a renun\xc8\x9bat la aceste culturi._NEWLINE_\xc3\x8enc\xc4\x83 de la 1848 un diplomat francez remarca poten\xc8\x9bialul agricol al zonei, men\xc8\x9bion\xc3\xa2nd c\xc4\x83 natura solului indic\xc4\x83 o mare fertilitate, dar este l\xc4\x83sat\xc4\x83 ca p\xc4\x83\xc8\x99une aproape \xc3\xaen totalitate, hr\xc4\x83nind numeroase turme de vite._NEWLINE_Exploatarea mo\xc8\x99iilor Bordei Verde, \xc8\x98cheaua \xc8\x99i Li\xc8\x99coteanca, unele dintre cele mai mari din jude\xc8\x9b, s-a f\xc4\x83cut prin arendare de c\xc4\x83tre marii arenda\xc8\x99i \xc8\x99i sub supravegherea atent\xc4\x83 a Eforiei Spitalelor Civile. La \xc3\xaenceputul secolului XX erau folosite cu preponderen\xc8\x9b\xc4\x83 mijloacele mecanice, \xc3\xaen detrimentul muncii manuale. Arenda\xc8\x99ul mo\xc8\x99iei Bordei Verde, Gheorghe G. G\xc4\x83etan a construit chiar o cale ferat\xc4\x83 \xc3\xaengust\xc4\x83 p\xc3\xa2n\xc4\x83 la gara Ianca, pentru transportul recoltei, pentru care folosea patru locomotive \xc8\x99i optzeci de vagoane de c\xc3\xa2te 5.000 kg fiecare. _NEWLINE_Nicolae Iorga lauda \xc8\x99i el calitatea organiz\xc4\x83rii exploat\xc4\x83rii agricole de c\xc4\x83tre arenda\xc8\x99ul mo\xc8\x99iei Bordei Verde, ardeleanul Ghi\xc8\x9b\xc4\x83 G\xc4\x83etan a c\xc4\x83rui agricultur\xc4\x83 bine condus\xc4\x83 e mai cu noroc dec\xc3\xa2t a tuturor, dac\xc4\x83 se scoate la o parte gospod\xc4\x83ria-model pe care o face domnul Nicolae Filipescu la mo\xc8\x99ia sa de aice._NEWLINE_\xc3\x8en perioada interbelic\xc4\x83, exploatarea agricol\xc4\x83 a fost preponderent una familial\xc4\x83 pe loturi medii de 5 hectare primite prin \xc3\xaempropriet\xc4\x83rire dup\xc4\x83 1921 iar \xc3\xaen perioada comunist\xc4\x83 s-a f\xc4\x83cut centralizat \xc3\xaen cadrul cooperativelor agricole de produc\xc8\x9bie \xc8\x99i \xc3\xaentreprinderilor agricole de stat. Dup\xc4\x83 1990 au fost desfiin\xc8\x9bate planta\xc8\x9biile de vi\xc8\x9b\xc4\x83 de vie apar\xc8\x9bin\xc3\xa2nd fostelor CAP-uri, \xc8\x99i au fost \xc3\xaenfiin\xc8\x9bate planta\xc8\x9bii noi de c\xc4\x83tre \xc8\x9b\xc4\x83ranii \xc3\xaempropriet\xc4\x83ri\xc8\x9bi prin legea fondului funciar. \xc3\x8en aceea\xc8\x99i perioad\xc4\x83 au fost desfiin\xc8\x9bate planta\xc8\x9biile de dud (din partea de sud \xc8\x99i nord a fostului sat Vintile\xc8\x99ti) odat\xc4\x83 cu renun\xc8\x9barea la cre\xc8\x99terea viermilor de m\xc4\x83tase. _NEWLINE_Cre\xc8\x99terea animalelor se practic\xc4\x83 sporadic, preponderent familial, pentru subzisten\xc8\x9b\xc4\x83, cu mult sub poten\xc8\x9bialul de dezvoltare existent, preponderente fiind ovinele \xc8\x99i caprinele.\n_START_SECTION_\nTradi\xc8\x9bii etnografice \xc8\x99i activitatea sportiv\xc4\x83\n_START_PARAGRAPH_\nDin punct de vedere etnografic, comuna Bordei Verde face parte din Subzona Central\xc4\x83 Ianca a Zonei etnografice a Br\xc4\x83ilei. \xc3\x8en momentul de fa\xc8\x9b\xc4\x83, la nivelul comunei, fondul etnografic este aproape disp\xc4\x83rut din localit\xc4\x83\xc8\x9bi, el fiind p\xc4\x83strat doar prin unele piese \xc8\x99i m\xc4\x83rturii aflate \xc3\xaen muzee (Municipiul Br\xc4\x83ila sau Muzeul Ianca)._NEWLINE_O prim\xc4\x83 referire la portul locuitorilor din zona raialei Br\xc4\x83ila este f\xc4\x83cut\xc4\x83 la \xc3\xaenceputul secolului XIX de c\xc4\x83tre un ofi\xc8\x9ber rus la \xc3\xaenceputul secolului XIX, care men\xc8\x9biona c\xc4\x83 ace\xc8\x99tia \xe2\x80\x9ese \xc3\xaembrac\xc4\x83 foarte u\xc8\x99or. Portul lor este absolut turcesc \xc3\xaen aceast\xc4\x83 regiune\xe2\x80\x9d._NEWLINE_\xc3\x8en perioada interbelic\xc4\x83 \xc3\xaen satele comunei au existat locuitori care au practicat o serie de me\xc8\x99te\xc8\x99uguri tradi\xc8\x9bionale, legate \xc3\xaen principal de agricultur\xc4\x83. Anuarul \xe2\x80\x9eSocec\xe2\x80\x9d al Rom\xc3\xa2niei Mari din 1924 identifica \xc3\xaen comuna Bordei Verde un croitor, un dulgher \xc8\x99i \xc8\x99apte fierari, iar \xc3\xaen comuna Filiu doi d\xc4\x83r\xc4\x83citori de l\xc3\xa2n\xc4\x83 \xc8\x99i patru fierari. Tradi\xc8\x9bia acestor meseria\xc8\x99i a fost continuat\xc4\x83 \xc8\x99i \xc3\xaen perioada comunist\xc4\x83, fiind \xc3\xaens\xc4\x83 practic disp\xc4\x83rut\xc4\x83 \xc3\xaen prezent. _NEWLINE_Foarte pu\xc8\x9bine dintre produsele me\xc8\x99terilor tradi\xc8\x9bionali s-au mai p\xc4\x83strat p\xc3\xa2n\xc4\x83 \xc3\xaen prezent. Centrul de Conservare \xc8\x99i Valorificare a Tradi\xc8\x9biei \xc8\x99i Crea\xc8\x9biei Populare din Br\xc4\x83ila identifica \xc3\xaen 1999 la Bordei Verde c\xc3\xa2teva elemente de patrimoniu cultural, cum ar fi \xe2\x80\x9eun costum popular vechi de 90 de ani, apar\xc8\x9bin\xc3\xa2nd familiei Bogzoiu, scoar\xc8\x9be vechi de circa 60 ani \xc8\x99i o cuvertur\xc4\x83 de 150 ani.\xe2\x80\x9d_NEWLINE_Locuitorii satelor comunei fiind proveni\xc8\x9bi din diferite zone etnografice (Buz\xc4\x83u) au adus cu ei obiceiuri sau tradi\xc8\x9bii populare din zonele respective  dansuri populare cum ar fi \xe2\x80\x9eFedele\xc8\x99ul\xe2\x80\x9d, \xe2\x80\x9e\xc8\x98chioapa\xe2\x80\x9d, \xe2\x80\x9eCiob\xc4\x83na\xc8\x99ul\xe2\x80\x9d, \xe2\x80\x9eHora lui Badea\xe2\x80\x9d, p\xc4\x83strate \xc3\xaen prezent doar \xc3\xaen cadrul institu\xc8\x9biilor de cultur\xc4\x83 locale sau pe cale de dispari\xc8\x9bie. \xc3\x8en secolul XIX apare men\xc8\x9bionat un obicei legat de st\xc4\x83p\xc3\xa2nirea p\xc4\x83m\xc3\xa2ntului:_NEWLINE_La Bordei Verde \xe2\x80\x93 se venea cu carul \xc3\xaenc\xc4\x83rcat cu copiii de la \xc8\x99ase ani \xc3\xaen sus. Dup\xc4\x83 ce se a\xc8\x99eza piatra sau butucul de hotar \xc3\xaen p\xc4\x83m\xc3\xa2nt, se da la copii de m\xc3\xa2ncare apoi pe fiecare \xc3\xael da cu capul de semn ca s\xc4\x83 \xc8\x9bin\xc4\x83 bine minte hotarul._NEWLINE_Dup\xc4\x83 1898 activitatea sportiv\xc4\x83 a c\xc4\x83p\xc4\x83tat un caracter mai sistematic, ca urmare a introducerii \xc3\xaen programa obligatorie a jocului de oin\xc4\x83, pe baza regulamentului \xc3\xaentocmit de comisia condus\xc4\x83 de profesorul Radu Corbu, n\xc4\x83scut \xc3\xaen Bordei Verde. De asemenea, dup\xc4\x83 1908 au fost introduse \xc3\xaen programa \xc3\xaenv\xc4\x83\xc8\x9b\xc4\x83m\xc3\xa2ntului preuniversitar orele de \xe2\x80\x9ecerc sportiv\xe2\x80\x9d._NEWLINE_Primele men\xc8\x9biuni despre competi\xc8\x9bii sportive locale la nivelul comunelor Bordei Verde \xc8\x99i Filiu sunt din perioada interbelic\xc4\x83, \xc8\x99i se refer\xc4\x83 la concursuri de tr\xc3\xa2nt\xc4\x83. \xc3\x8en perioada comunist\xc4\x83 se organizau cu competi\xc8\x9bii sportive \xc3\xaentre echipele satelor. \xc3\x8en perioada 1955-1970 existau echipe de fotbal \xc3\xaen toate satele comunei, precum \xc8\x99i de volei b\xc4\x83ie\xc8\x9bi \xc8\x99i handbal fete \xc3\xaen Bordei Verde, participante \xc3\xaen campionatul raional. Echipa de fotbal Spicul Bordei Verde a participat \xc3\xaentr-o perioad\xc4\x83 \xc3\xaen campionatul regional al Regiunii Gala\xc8\x9bi. S-au remarcat prin activitatea depus\xc4\x83 profesorii de educa\xc8\x9bie fizic\xc4\x83 Iacob Sava \xc8\x99i Teodor Ciochia._NEWLINE_Printre sportivii cu performan\xc8\x9be la nivel na\xc8\x9bional \xc8\x99i interna\xc8\x9bional, se num\xc4\x83r\xc4\x83 handbalistul Constantin Hornea, extrem\xc4\x83 st\xc3\xa2ng\xc4\x83 la clubul Dinamo Bucure\xc8\x99ti \xc8\x99i echipa na\xc8\x9bional\xc4\x83 din perioada 1970-1980, precum \xc8\x99i canoistul Cosmin Simion, campion mondial \xc8\x99i european de juniori \xc8\x99i tineret \xc3\xaen perioada 2009-prezent._NEWLINE_\xc3\x8en anii 2005-2006, au fost construite o sal\xc4\x83 de sport modern\xc4\x83 \xc8\x99i un teren de fotbal din teren de fotbal, de categoria C. Tot \xc3\xaen 2005 s-a \xc3\xaenfiin\xc8\x9bat echipa de fotbal A.S. Bordei Verde, care joac\xc4\x83 \xc3\xaen campionatul jude\xc8\x9bean de fotbal Br\xc4\x83ila, seria II.'